બારમા ધોરણનું વેકેશન પૂરું થયું અને અંકિતાની કૉલેજ શરૂ થઈ. એક નવી દુનિયામાં કથાનાયિકાએ પગ મૂક્યો અને નવી સખીઓની સંગાથે કૉલેજનો રંગ તેને પણ લાગવા માંડ્યો. આ કૉલેજ તો જો કે ગર્લ્સ કૉલેજ છે પરંતુ વર્ષ દરમિયાન થતા જુદા જુદા કાર્યક્રમોમાં આસપાસની કૉલેજો સાથે જોડાય છે અને તેથી ઘણા બધા વિદ્યાર્થીઓના સંપર્કમાં આવવાનું બને છે. અંકિતાનો પરિચય અભિષેક સાથે થાય છે. આ નાજૂક સમયમાં તે વૈભવને ભૂલી શકતી નથી અને અભિષેકને પોતાના જીવનમાં પ્રવેશતાં રોકી શકતી નથી, જેની ગડમથલ લેખિકાએ ખૂબ ઝીણવટપૂર્વક વર્ણવી છે. ધીમે ધીમે અંકિતા તેની તરફ ખેંચાતી જાય છે. અંકિતાના પાત્ર દ્વારા લેખિકાએ યુવતીઓની માનસિકતા, એમના કૉલેજકાળનું જીવન, એમની ટેવો, ફરવા જવા માટેના અવનવા નુસખાઓ, બાઈક સવારી અને તેનાથીયે આગળ વધીને ડાન્સબાર સુધી જવાના વિવિધ શોખ અને સ્વચ્છંદ મનોવૃત્તિઓનું આલેખન કર્યું છે. અંકિતાનું ઘરનું વાતાવરણ એથી તદ્દન જુદા પ્રકારનું છે. ત્યાં શિસ્ત છે અને માતાપિતાની સતત નજર છે.